इस शानदार जीत का मुख्य कारण एक और था, वह यह कि राजस्थान के मतदाताओं को नरेंद्र मोदी का परिवर्तन और विकास वाला वादा अच्छा लगा। अफसोस के साथ लेकिन कहना पड़ता है कि इस वादे को ताक पर रख कर वसुंधरा राजे ने हिंदुत्व से जुड़े मुद्दों को ज्यादा अहमियत दी है शुरू से। सो, बाड़मेर क्षेत्र के जिन गांवों का मैंने दौरा किया, वहां परिवर्तन के नाम पर कुछ नहीं हुआ है। रेतीले इलाकों में ढाणियों में रहने वाले लोगों के पास पीने का पानी तक उपलब्ध नहीं है। स्कूल इतने दूर हैं गांवों से कि बच्चे जाते नहीं हैं और उनके मां-बाप तकरीबन सारे अनपढ़ हैं। रोजगार ढूंढ़ने जाते हैं उनके पिता पचास किलोमीटर दूर पत्थरों की खानों में मजदूरी करने या फिर किसी दूर-दराज शहर में जाने पर मजबूर हैं। ऐसे गांव देखे मैंने इस दौरे में, जिनमें एक भी व्यक्ति ऐसा नहीं मिला, जिसके पास सेलफोन हो। ऐसी गरीबी महाराष्ट्र के नंदुरवार क्षेत्र में भी देखी है मैंने और उत्तर प्रदेश के कई दूरदराज देहाती क्षेत्रों में भी। और जहां गई हूं वहां पाया है कि भारतीय जनता पार्टी के मुख्यमंत्रियों ने न परिवर्तन लाने की कोशिश की है और न विकास लाने के वादे पूरे हुए हैं। सो, नरेंद्र मोदी को विपक्ष नहीं हराएगा 2019 में, उनको हराएंगे उनके अपने मुख्यमंत्री। खतरे की घंटी काफी देर से बजने लगी थी, लेकिन मालूम नहीं क्यों प्रधानमंत्री निवास तक इसकी आवाज अभी नहीं पहुंची है। सो, दावोस में प्रधानमंत्री ने अपने भाषण में विदेशी निवेशकों को संबोधित करते हुए यकीन दिलाने का प्रयास किया कि उनके प्रधानमंत्री बन जाने के बाद भारत का एक नया दौर शुरू हुआ है। यकीन दिलाने का प्रयास किया कि इतना बदल गया है भारत उनके आने से कि लालफीताशाही समाप्त हो गई है और लाल कालीन बिछ गया है विदेशी निवेशकों के स्वागत के लिए। ऐसा शायद हो भी गया है केंद्र सरकार के स्तर पर, लेकिन ऐसा कहना बिलकुल गलत होगा कि जिन राज्यों में भारतीय जनता पार्टी का शासन है आज, वहां भी ऐसा परिवर्तन दिखने लगा है। कड़वा सच यह है कि देश के राज्यों में परिवर्तन जब तक नहीं आएगा क्रांति बन कर, तब तक भारत परिवर्तित नहीं हो सकता है।